# Salvador Iborra Mallol

Salvador Iborra Mallol (València, 9 de juliol de 1978 - 29 de setembre de 2011) fou un poeta, periodista i docent valencià.

## Biografia

Era llicenciat en filologia catalana per la Universitat de València i treballà de corresponsal literari per al Diari de Balears alhora que estudiava un màster en Literatura, Art i Pensament a la Universitat Pompeu Fabra de Barcelona, en què defensà la seva tesina el dia 13 setembre de 2011. Durant el curs 2010-2011 havia treballat com a docent a l'Institut Jaume Mimó de Cerdanyola del Vallès, i el curs 2011-2012 va estar nomenat al mateix institut i va treballar com a docent de forma parcial a l'Institut Matadepera, en la població homònima.
Publicà els poemaris Un llençol per embrutar (2003) i Les entranyes del foc (2005), amb el qual guanyà el IV Premi Domènec Perramon de poesia. L'any 2009 va obtenir el Premi Jaume Bru i Vidal de poesia, de la ciutat de Sagunt, per Els cossos oblidats.
La nit del 29 de setembre de 2011 morí apunyalat davant del seu pis a Ciutat Vella de Barcelona, a causa d'una discussió pel robatori d'una bicicleta a un amic seu. La policia va detenir dos joves (Saodi M. i Zakari X. M.) com a responsables dels fets. Els joves d'origen marroquí tenien divuit i vint-i-un anys, respectivament, amb un cúmul d'antecedents, i des del mes de juny del 2011 ocupaven de manera il·legal el pis principal segona, convertit des d'aleshores en un centre d'operacions de petits delictes i de tràfic de droga. En aquell mateix edifici hi vivia en Salvador Iborra Mallol.

## Obra publicada

* 2003: Un llençol per embrutar
* 2005: Les entranyes del foc, premi Domènec Perramon de poesia
* 2009: Els cossos oblidats, premi Jaume Bru i Vidal de poesia

## Versos

En el seu blog publicà un fragment de la seua obra Els cossos oblidats:
| « | Aquesta albada pleníssima de suburbis em corprèn, aquesta inquieta tristesa d'estimar a soles, el cristall i la boira dibuixada en la finestra, l'herba que creix neutra en aquesta solitud arruïnada, el consol de saber que podíem haver estat feliços. | » |

## Referències

* ↑ Barroso, Sílvia. «El poeta de la mort absurda». Ara. [Consulta: 16 setembre 2015].
* ↑ «Onada Edicions». Arxivat de l'original el 2015-12-10. [Consulta: 29 setembre 2011].
* ↑ «El valencià Salvador Iborra guanya el IV Premi Domènec Perramon de poesia». ArenysdeMunt.cat, 19-09-2005. Arxivat de l'original el 2016-03-21. [Consulta: 30 setembre 2011].
* ↑ «Historial dels premis Ciutat de Sagunt». AytoSagunto.es. [Consulta: 30 setembre 2011].
* ↑ «Salvador Iborra: la mort gens casual d'un poeta (crònica de la nit de l'assassinat)». VilaWeb, 18-10-2011. [Consulta: 18 octubre 2011].
* ↑ Levante-EMV. «Salvador fue acuchillado por recriminar a sus asesinos el robo de la bici de un amigo - Levante-EMV». [Consulta: 20 desembre 2017].
* ↑ Apunt sobre la publicació del poemari Els cossos oblidats

## Vegeu també

* Certamen Art Jove de poesia Salvador Iborra

## Enllaços externs

* «Salvador Iborra Mallol». Gran Enciclopèdia Catalana. Barcelona: Grup Enciclopèdia Catalana.
* Crònica de la nit de l'assassinat de Salvador Iborra, en VilaWeb.
* «Emotiu homenatge dels veïns al poeta assassinat, Salvador Iborra», en Vilaweb.